उपवास दिखावे के लिए न हो ईश्वर खुश नहीं होंगे: बिशप
रायपुर| मसीहियों का 40 दिन चलने वाला उपवास काल भस्म बुधवार (ऐश वेडनेसडे) के पर्व साथ शुरू हो गया। इस अवसर पर चर्चों में विशेष आराधनाएं और प्रभु भोज का पवित्र संस्कार संपन्न हुआ। गुरुवार से हर मसीही परिवार में घरेलू प्रार्थना सभाएं होंगी।
छत्तीसगढ़ डायसिस के बिशप राइट रेव्हरेंड रॉबर्ट अली ने सेंट पॉल्स कैथेड्रल में उपदेश में कहा कि आपका उपवास दिखावे के लिए न हो। इससे ईश्वर खुश नहीं होते। आप उपवास करें तो त्याग करें। आपका यह त्याग दूसरों के काम आ सके। जिस तरह प्रभु यीशु ने अपना बलिदान देकर संपूर्ण मानव जाति को उनके पापों से छुटकारा देकर नई ज्योति व जीवन में प्रवेश करने का अवसर दिया। यदि आर बीमार हैं और व्रत रखने की स्थिति में नहीं हैं तो निराश न हों। आप प्रभु की नजदीकी में रहें। प्रार्थना करते रहें। पवित्र धर्मशास्त्र बाइबिल पढ़ें।
अपना जीवन उसकी शिक्षाओं के अनुसार बिताने का संकल्प लें। बीते साल की बुरी आदतों को तिलांजलि दे दें। यह भी उपवास ही है। आराधना का संचालन पादरी शमशेर सेमुएल ने किया। इसमें सेवक पास्टर एमआर पतरस, अनुजा सोना, विनय वासनिक ने सहयोग किया। पवित्र शास्त्र का पाठ जॉन राजेश पॉल, पास्टर सीके गिडियन व सेविका अनुजा सोना ने किया। बिशप ने 40 दिनी उपवासकाल में घर-घर जाकर प्रवचन करने वाले सेवकों व संचालकों को मागर्दन के लिए आशीष दी। 13 मार्च को चेन प्रेयर डे होगा। पांच अप्रैल को उपवास प्रार्थना दिवस मनेगा। 13 अप्रैल को प्रभु भोज की स्थापना दिवस का पर्व होगा।
14 अप्रैल को प्रभु यीशु का बलिदान दिवस गुड-फ्राइडे व 16 अप्रैल को पुनरुत्थान पर्व यानी ईस्टर मनाया जाएगा।
hin_Deva hin_Deva hin_Deva hin_Deva hin_Deva